થોડીવાર પછી તો અવાજ બહુ મોટો થઇ ગયો. ધ્વનિતીવ્રતા વધતી ગઈ. હવે તો દર થોડી ક્ષણો પછી એક મોટો પ્રચંડ અવાજ આવતો હતો. કશુંક અફળાવાનો અવાજ. આટલી વિશાળ ગર્જના દર થોડી વારે શેની થતી હતી? હવે ત્રણેય દોસ્તોએ દોટ મૂકી. થોડું દોડ્યા પછી ઝાડ સાવ ઓછા થતા ગયા. જંગલ પૂરું થઇને વગડો શરુ થયો હોય એવું લાગ્યું. ઘાસવાળી જમીનનો વિસ્તાર વધતો જતો હતો. સરકતી જમીનનો પટ્ટો પણ પૂરો થઇ ગયો. ત્રણેય દોડતાં રહ્યા અને અચાનક ત્રણેયના પગ જમીન સાથે ચોંટી ગયા અને ત્રણેયની આંખો ફાટેલી રહી ગઈ. આશ્ચર્યજનક આઘાતે ત્રણેયને સ્ટેચ્યુ કરી દીધા.